Павага да подзвігу воінаў-вызваліцеляў фарміруецца ў навучэнцаў Лапіцкай сярэдняй школы не толькі ў працэсе вывучэння гісторыі роднага краю перыяду Вялікай Айчыннай вайны, але і збору экспанатаў для школьнага музея баявой славы, стварэння дыярам, удзелу ў рэканструкцыі ваенных падзей. Лапіцкі школьны клуб рэканструктараў унікальны не толькі ў маштабах раёна, але і ўсёй краіны. “Што тычыцца пошукавай работы, то яна вядзецца ў двух напрамках. Гэта апытанне мясцовых жыхароў і работа з дакументамі, якія былі рассакрэчаны і знахо­дзяцца ў адкрытым доступе ў інтэрнэце. Асноўная мая задача — каб дзеці ў першую чаргу згадалі сваіх прадзедаў, якія ваявалі, распытвалі пра іх сваіх бабуль і дзядуляў”, — паведаміў Юрый Аляксандравіч.